Inkomstediens mis voorlopig teiken met sowat R14 miljardArgieffoto Die Suid-Afrikaanse Inkomstediens (SAID) het Maandag aangekondig dat hy R1 287 miljard ingesamel het teenoor die R1 300 miljard waarvoor die staat begroot het. Dit beteken dat die inkomstediens se boeke vir die huidige finansiële jaar voorlopig ŉ tekort van R14,6 miljard of 1,1% toon. Die SAID se boeke wys voorlopig dat bruto invordering met 8,6% toegeneem het, maar terugbetalings het egter met 22,7% gegroei in ooreenstemming met die aankondiging in Oktober dat meer BTW-fondse in die ekonomie teruggestoot sou word. Volgens die inkomstediens was die grootste bron van inkomste vir die huidige boekjaar van persoonlike inkomstebelasting afkomstig wat gesorg het vir R493,8 miljard of 38,3%. Belasting op toegevoegde waarde (BTW) het R324,6 miljard of 25,2% ingevorder en maatskappybelasting het op sy beurt R214,7 miljard bygedra. Doeanebelasting het R55,2 miljard bygedra. Die DA het Tito Mboweni, die minister van finansies, gevra om ’n duidelike plan op te stel om ŉ ommekeer teweeg te bring in wat oor die afgelope paar jaar bekend staan as ŉ chroniese onderverhaling van inkomste. DA-LP Alf Lees het gesê vandag se mistroostige nuus is deels te wyte aan ondoeltreffendheid by die inkomstediens tydens die ampstermyn van die afgedankte kommissaris Tom Moyane. Volgens Lees het waarnemende kommissaris Mark Kingon tog effense verligting gebring, maar die wanbestuur van die ekonomie het egter die inkomstediens se teiken gekniehalter. “Die werklike en wesenlike redes vir tekortkominge spruit voort uit ’n sukkelende Suid-Afrikaanse ekonomie wat deur die ANC se wanbestuur benadeel word asook die ANC se voortdurende korrupsie,” het Lees gesê.